《次韵和杨叔恬赠郑秘丞》
宋代·刘攽

纬萧弃明珠，龟手安絣漂。浮生每殊涂，吹万亦异窍。

传剑不成显，谈舌无与掉。圜冠岂误身，儒术真寡要。

岁时不我与，壮年更稚少。白发绿鬓多，班班已盈照。

安排慕无闷，推命独孤笑。趋愚甘就迂，遣累稍夷峭。

嵯峨天门开，事业寄周召。登贤如弗及，得士故颇料。

乃知古犹今，孰有贺随吊。寸善曾不遗，有功辄先调。

骅骝自西极，翠羽出丹徼。黄钟陋巴歈，文鼎嗤畚筱。

况闻丘园秀，得以虚名钓。唯忧有道卷，莫敢后时诮。

食苹鹿相呼，在鹤鸡群叫。饭牛歌何哀，筑岩貌惟肖。

顾予乃迷方，黥劓谁与疗。章甫期适越，风帆欲逾峤。

敦敦乐瓢箪，耿耿甚荧耀。聊欢龟曳涂，犹畏牺入庙。

同声邈难期，僻陋常耳剽。逢君独欣然，夙昔共明诏。

屡闻诸侯辟，复见尚书召。奈何竟栖栖，尘土翳光曜。

西山悲采薇，鼎食归洒削。飞将不得封，重侯付嫖姚。

新篇一何工，大巧全众妙。上言道路勤，山海穷听眺。

次述畴昔游，弁髦迨冠醮。下云厌屡空，藜藿甘咀嚼。

英贤困奇蹇，为善谁复劭。譬如饮洪钟，伟量乃能釂。

郑公亦全材，大厦方䆗窱。珉瑶谢尺璧，丝管让清啸。

同当鹄翻云，肯为鱼在𦌒。千里由咫尺，西城始春烧。

吾闻天祐贤，柞棫民所燎。胡为沮溺俦，躬耕老蓬藋。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。